b'\n_START_ARTICLE_\nSylvester III\n_START_PARAGRAPH_\nPaavi Sylvester III oli paavina varsin sekavissa oloissa 13. tammikuuta 1045 \xe2\x80\x93 maaliskuulle 1045. H\xc3\xa4nen oikea nimens\xc3\xa4 oli Johannes. Ennen paaviksi tuloaan h\xc3\xa4n oli Sabinan piispa._NEWLINE_Sylvester valittiin paaviksi rajujen ja pitk\xc3\xa4llisten riitojen j\xc3\xa4lkeen tammikuussa 1045. My\xc3\xb6hemmin h\xc3\xa4nt\xc3\xa4 syytettiin lahjonnasta valintansa edist\xc3\xa4miseksi, vaikka syyt\xc3\xb6kset olivat mahdollisesti per\xc3\xa4tt\xc3\xb6mi\xc3\xa4. H\xc3\xa4nen edelt\xc3\xa4j\xc3\xa4ns\xc3\xa4 ja seuraajansa Benedictus IX julisti Sylvesterin pannaan ja palasi kolmen kuukauden p\xc3\xa4\xc3\xa4st\xc3\xa4 Roomaan karkottaen vastustajansa. Sylvester palasi piispaksi Sabinan hiippakuntaan. Joulukuussa 1046 Sutrumin kirkolliskokous riisti h\xc3\xa4nelt\xc3\xa4 piispan ja papin virat ja k\xc3\xa4ski l\xc3\xa4hett\xc3\xa4\xc3\xa4 h\xc3\xa4net luostariin. Tuomio ilmeisesti peruttiin, koska Johannes jatkoi Sabinan piispana ainakin vuoteen 1062. H\xc3\xa4nen seuraajansa mainitaan vuodelta 1063, mik\xc3\xa4 tarkoittaa, ett\xc3\xa4 Johanneksen on t\xc3\xa4ytynyt kuolla t\xc3\xa4t\xc3\xa4 ennen._NEWLINE_Vaikka Sylvesterin asema paavina on kiistelty, ja jotkut pit\xc3\xa4v\xc3\xa4t h\xc3\xa4nt\xc3\xa4 vastapaavina, h\xc3\xa4nen nimens\xc3\xa4 on Vatikaanin virallisessa paavien listassa. Samoihin aikoihin hallinneiden paavien Gregorius VI:n ja Klemens II:n tilanne on samalla tavalla ep\xc3\xa4selv\xc3\xa4.'